Cyril Minárik

Cyril Minárik, SVD (* 17. júl 1927, Hul† 24. november 1996, tamže) bol slovenský regionálny historik, rímskokatolícky kňaz, organista a verbista.

Napísal podrobnú kroniku obce Hul, ktorá však zostala iba v rukopise. Spracoval v nej dejiny obce a jej lokality od obdobia praveku a vyskúmal aj miestne piesne, zvyky a tradície

 Život 
Narodil sa v roku 1927 v obci Hul. Jeho otec Cyril bol roľníkom a zomrel ešte pred jeho narodením. Matka Mária, rodená Navrátilová, bola živnostníčkou. Mal brata a dve sestry. 

Ľudovú školu navštevoval v rokoch 1933 až 1940 v Hule, následne navštevoval gymnáziá v Šuranoch (1940 až 1945) a v Nových Zámkoch (1945 až 1948). 

Ako 21-ročný vstúpil v roku 1948 do Spoločnosti Božieho Slova. V rokoch 1949/1950 študoval filozofiu. V roku 1950 však vážne ochorel na tuberkulózu. Po prepustení sa dva roky zotavoval u matky a následne pôsobil ako organista v Dolnom Ohaje. V tom čase bol vyšetrovaný Štátnou bezpečnosťou v súvislosti s akciou K.  V 60. rokoch pracoval ako účtovník v JRD a formou konzultácií tajne študoval teológiu. V roku 1967 bol ako 42 ročný vysvätený v nemeckom Magdeburgu za kňaza. 

Kvôli veku aj zdravotnému stavu nebol poslaný na misie do zahraničia, ale zostal na Slovensku. V roku 1969 získal absolutórium štúdia teológie na Rímskokatolíckej cyrilometodskej bohosloveckej fakulte v Bratislave. Dostal službu v Nitre a jeden rok robil katechétu, organistu a slúžil v nemocnici. Po zásahu štátu musel z Nitry odísť, no v roku 1970 mu bolo umožnené vykonávať duchovnú službu vo Svätoplukove, kde následne pôsobil 25 rokov. Okrem pastorácie vykonával exercície kňazom a rehoľným sestrám, prednášal mladým postulantom. V roku 1991 robil hlavného ekonóma Spoločnosti Božieho Slova na Slovensku. 

Od roku 1981 sa mu začal zhoršovať zdravotný stav. Posledné roky života prežil v Hule, kde ho doopatrovali príbuzní. Zomrel v novembri 1996. 

 Pocty 
Po Cyrilovi Minárikovi bolo pomenované námestie a spevácky zbor v jeho rodnej obci Hul.

 Referencie 

 Ďalšia literatúra 


Kategória:Osobnosti z Hulu
Kategória:Slovenskí historici
Kategória:Slovenskí spisovatelia
Kategória:Slovenskí rímskokatolícki kňazi
Kategória:Slovenskí verbisti